[image: ]

Langusova ulica 4, 1535 Ljubljana	T: 01 478 82 00
	E: gp.mope@gov.si
	www.mope.gov.si




Številka: 	35409-28/2025-2570-20

Datum: 	22. 05. 2025

Ministrstvo za okolje, podnebje in energijo izdaja na podlagi 131.a člena Zakona o urejanju prostora (Uradni list RS, št. 199/21, 18/23 - ZDU-1O, 78/23 - ZUNPEOVE, 95/23 - ZIUOPZP, 23/24, 109/24, 25/25 - odl. US) v povezavi s 77. členom Zakona o varstvu okolja (Uradni list RS, št. 44/22, 18/23 - ZDU-10, 78/23 - ZUNPEOVE, 23/24 in 21/25 - ZOPVOOV) in 101a. členom Zakona o ohranjanju narave (Uradni list RS, št. 96/04-ZON-UPB2, 61/06 - ZDru-1, 8/10 - ZSKZ-B, 46/14, 21/18 - ZNOrg, 31/18, 82/20, 3/22 - ZDeb, 105/22 - ZZNŠPP, 18/23 - ZDU-1O, 78/23 - ZUNPEOVE, 131/23 - ZORZFS) o obveznosti izvedbe celovite presoje vplivov na okolje za Občinski podrobni prostorski načrt za obnovo v Zagradu, Celje za območje ZG-21-1, Mestni občini Celje, Trg celjskih knezov 9, 3000 Celje, ki jo zastopata družbi Studio Sadar d.o.o., Zemljemerska ulica 12, 1000 Ljubljana in Obrat d.o.o., Janežičeva cesta 3, 1000 Ljubljana, naslednjo

ODLOČBO

1. V postopku priprave Občinskega podrobnega prostorskega načrta za obnovo v Zagradu, Celje za območje ZG-21-1, pripravljavcu plana, Mestni občini Celje, ni treba izvesti postopka celovite presoje vplivov na okolje.
2. V postopku priprave Občinskega podrobnega prostorskega načrta za obnovo v Zagradu, Celje za območje ZG-21-1, pripravljavcu plana, Mestni občini Celje, tudi ni treba izvesti presoje sprejemljivosti vplivov izvedbe plana v naravo na varovana območja.
3. V tem postopku stroški niso nastali.

Obrazložitev

Pripravljavec plana, Mestna občina Celje, Trg celjskih knezov 9, 3000 Celje, ki ga po pooblastilu št. 3503-2/2025 z dne 27. 2. 2025, zastopata družbi Studio Sadar d.o.o., Zemljemerska ulica 12, 1000 Ljubljana in Obrat d.o.o., Janežičeva cesta 3, 1000 Ljubljana (v nadaljevanju pooblaščenec), je z vlogo št. 24-49-2-1 z dne 6. 3. 2025, Ministrstvo za okolje, podnebje in energijo (v nadaljevanju ministrstvo) zaprosil za izdajo odločbe po 131.a. členu Zakona o urejanju prostora (Uradni list RS, št. 199/21, 18/23 - ZDU-1O, 78/23 - ZUNPEOVE, 95/23 - ZIUOPZP, 23/24, 109/24, 25/25 - odl. US; v nadaljevanju ZUreP-3) o obveznosti izvedbe celovite presoje vplivov na okolje za Občinski podrobni prostorski načrt za obnovo v Zagradu, Celje za območje ZG-21-1.

Vlogi je bila preko spletne povezave priložena naslednja dokumentacija:
· Pooblastilo Mestne občine Celje št. 3503-2/2025 z dne 27. 2. 2025;
· Gradivo za pridobitev mnenja o obveznosti izdelave CPVO za postopek sprejema OPPN za obnovo v Zagradu, Celje za območje ZG-21-1 za namen preselitve Gasilskega doma Zagrad - Pečovnik (izdelali Obrat d.o.o. in Studio Sadar d.o.o., št. projekta 24-49, februar 2025);
· Geološko-geomehansko poročilo o oceni erozijske ogroženosti in plazovitosti za potrebe nadomestitvene gradnje na lokaciji parc. št. 803/1 in 810/2 k.o. Zagrad (Služba Vlade RS za obnovo po poplavah in plazovih, Državna tehnična pisarna, št. dopisa 2007570-25-29 z dne 23. 1. 2025);
· Skladnost lokacije za gradnjo nadomestitvenega objekta na parc. št. 803/1 in 810/2, obe k.o. 1081 - Zagrad, z določili 88. člena ZORZFS (Ministrstvo za naravne vire in prostor, Direkcija Republike Slovenije za vode, Sektor območja Savinje, št. dopisa 35030-5/2024-22 z dne 28. 1. 2025).

Vloga je bila dne 7. 3. 2025 dopolnjena še z mnenjem Zavoda Republike Slovenije za varstvo narave, Območna enota Celje, št. 3563-0098/2025-2 z dne 7. 3. 2025, o obveznosti izvedbe presoje sprejemljivosti na varovana območja.

Po 131.a členu Zakona o urejanju prostora (Uradni list RS, št. 199/21, 18/23- ZDU-1O, 78/23- ZUNPEOVE, 95/23- ZIUOPZP, 23/24, 109/24 in 25/25- odl. US; v nadaljnjem besedilu ZUreP-3) se za načrtovanje prostorskih ureditev, namenjenih za odpravo posledic naravnih in drugih nesreč lahko sprejme OPPN za odpravo posledic naravne nesreče (v nadaljnjem besedilu: OPPN za obnovo), s katerim se lahko spremeni tudi namenska raba prostora in prostorski izvedbeni pogoji, določeni z OPN. Druge namenske rabe so podrejene izvedbi ukrepov za zagotavljanje poplavne varnosti, varnosti pred plazovi in zagotovitev novih stavbnih zemljišč. OPPN za obnovo se lahko izdela in sprejme tudi v občini, ki še nima sprejetega OPN. OPPN za obnovo je lahko sprejet za območje, ki je bilo prizadeto v naravni nesreči. Območja za katera se lahko sprejme OPPN za obnovo, ob upoštevanju obsega in posledic naravne nesreče določi vlada. 

Po določilu devetega odstavka 131.a člena ZUreP-3, ministrstvo pristojno za celovito presojo vplivov na okolje, v 15 dneh po prejemu obvestila o nameri priprave OPPN s strani pripravljavca plana, odloči o tem, ali je treba za OPPN za obnovo izvesti celovito presojo vplivov na okolje, pri čemer se o tem predhodno posvetuje tudi z ministrstvi in organizacijami, pristojnimi za področja, na katera bi OPPN za obnovo lahko pomembno vplival.

Po 77. členu Zakona o varstvu okolja (Uradni list RS, št. 44/22, 18/23 - ZDU-10, 78/23 - ZUNPEOVE, 23/24 in 21/25 - ZOPVOOV; v nadaljnjem besedilu: ZVO-2) je treba v postopku priprave plana, programa, načrta ali drugega splošnega akta (v nadaljnjem besedilu: plan), katerega izvedba lahko pomembno vpliva na okolje, izvesti celovito presojo vplivov na okolje, s katero se ugotovijo in ocenijo vplivi na okolje in vključenost zahtev varstva okolja, ohranjanja narave, varstva človekovega zdravja in kulturne dediščine v plan ter pridobiti potrdilo ministrstva o sprejemljivosti njegove izvedbe na okolje. ZVO-2 v drugem odstavku 77. člena določa, da se za plan izvede celovita presoja vplivov na okolje, če se s planom določa ali načrtuje poseg v okolje, za katerega je treba izvesti presojo vplivov na okolje skladno z določbami 89. člena ZVO-2, ali če je zanj zahtevana presoja sprejemljivosti po predpisih o ohranjanju narave. Na podlagi tretjega odstavka 77. člena ZVO-2 se celovita presoja vplivov na okolje izvede tudi za plan, če ministrstvo oceni, da bi lahko njegova izvedba pomembneje vplivala na okolje.

Po določilu četrtega odstavka 89. člena Zakona o varstvu okolja (Uradni list RS, št. 44/22, 18/23 - ZDU-10, 78/23 - ZUNPEOVE, 23/24 in 21/25 - ZOPVOOV; v nadaljnjem besedilu ZVO-2) Vlada RS predpiše vrste posegov, za katere je treba izvesti presojo vplivov na okolje, na podlagi njihovih značilnosti, lokacije in možnih vplivov na okolje. Obveznost te presoje se ugotavlja po Uredbi o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15, 26/17, 105/20 in 44/22; v nadaljnjem besedilu Uredba o PVO).

Ministrstvo je gradivo preučilo in ugotovilo, da je pripravljavec plana, Mestna občina Celje (v nadaljnjem besedilu: pripravljavec plana), pristopil k postopku sprejemanja OPPN za obnovo, s katerim bodo vzpostavljeni pogoji za izgradnjo novega gasilskega doma Gasilskega društva Zagrad - Pečovnik. Gasilski dom Zagrad s širšo okolico je bil med poplavami, dne 4. 8. 2023, močno poškodovan. Objekt je bil poplavljen do višine 1,5 m. Obstoječ gasilski dom se nahaja na območju razreda velike poplavne nevarnosti (glede na integralno karto razredov poplavne nevarnosti), zato sanacija objekta in nadaljnja uporaba objekta nista ekonomsko upravičeni in smiselni. Gasilski dom bo preseljen z levega brega Ločnice na desni breg Ločnice, kjer bo vzpostavljeno novo stavbno zemljišče s primerno namensko rabo prostora in izven območja razredov poplavne nevarnosti. Z OPPN za obnovo se pripravi prostorsko ureditvene pogoje tako za območje nove ureditve (v nadaljnjem besedilu: območje O1) kot tudi za območje prizadeto v poplavah, kjer se regulacija spreminja (v nadaljnjem besedilu: območje O2). 
Območje O1 se nahaja v jugovzhodnem delu naselja Celje in obsega zemljišče s parcelno št. 803/1 k. o. Zagrad, v skupni površini okvirno 5.538 m2. Območje leži neposredno ob občinski cesti Zagrad in je del poselitvenega območja vasi Zagrad. Na območju je trenutno veljaven Odlok o sprejetju prostorskih ureditvenih pogojev za območje Stegujev - Habjanov hrib in Osenca (Uradni list SRS, št. 36/88 in Uradni list RS, št. 46/96, 37/97, 55/00, 99/01, 40/02, 64/02-ZN Zagrad Stegujev, 98/05 in 80/09-Tolerance PUP). Območje O1 je glede na usmeritve Dolgoročnega plana za obdobje 1986-2000 in srednjeročnega družbenega plana za obdobje 1986-1990 opredeljeno kot območje 1. kmetijskih zemljišč. Dejanska raba na območju je trajni travnik, proizvodna sposobnost zemljišča je določena s številom bonitetnih točk iz na predmetno območje znaša 51 bonitetnih točk. Vzdolž zahodnega in severnega roba območja teče potok Ločnica, ki priteka iz severnega in vzhodnega dela vasi Zagrad. Območje O1 bo s sprejemom OPPN za obnovo namenjeno novogradnji stavbe oziroma prestavitvi Gasilskega doma gasilskega društva Zagrad - Pečovnik in ureditvi zunanjih površin. 
Območje O2 se nahaja na severnem delu naselja Pečovnik, tik ob meji z naseljem Celje. Leži v neposredni bližini trase železniške proge Zidani Most - Šentilj -d.m., na levem bregu Savinje. Območje O2 obsega parcele št. 960/5, 960/11, 960/7, 960/8 in del parcele št. 960/3, vse k. o. Zagrad. Skupna površina območja obsega okvirno 2.370 m2. Na območju O2 je trenutno veljaven Odlok o prostorskih ureditvenih pogojih za zahodno območje Zagrajske doline (Uradni list RS, št. 40/93), ki opredeljuje, da je obravnavano območje del območja urejanja s stavbnimi zemljišči. Na območju O2 se trenutno nahajata dva objekta, in sicer objekt gasilskega doma in večstanovanjski objekt. Oba objekta sta bila v poplavah avgusta 2023 močno poškodovana. Gasilski dom je predviden za odstranitev in preselitev na novo lokacijo, večstanovanjski objekt pa je predviden le za odstranitev in se ne bo nadomeščal. 
Na podlagi predloženega gradiva ministrstvo ocenjuje, da za predmetni OPPN za obnovo ni treba izvesti presoje vplivov na okolje na podlagi 89. člena ZVO-2 in Priloge 1 Uredbe o PVO, ker ne vsebujejo posegov, za katere je presoja vplivov na okolje obvezna.

Na podlagi 101. člena Zakona o ohranjanju narave (Uradni list RS, št. 96/04-ZON-UPB2, 61/06-ZDru-1, 8/10-ZSKZ-B, 46/14, 21/18-ZNOrg, 31/18, 82/20 in 3/22-ZDeb; v nadaljnjem besedilu: ZON) se celovita presoja vplivov na okolje izvede za plane, ki bi lahko pomembno vplivali na zavarovano območje, posebno varstveno območje ali potencialno posebno ohranitveno območje sami po sebi ali v povezavi z drugimi plani. 

Pripravljavec plana je predložil mnenje Zavoda Republike Slovenije za varstvo narave, Območna enota Celje (v nadaljnjem besedilu: ZRSVN), št. 3563-0098/2025-2 z dne 7. 3. 2025. ZRSVN je v mnenju navedel, da območje OPPN za obnovo in njegov daljinski vpliv leži izven posebnega varstvenega območja (Natura 2000) in zavarovanega območja. Glede na navedeno ZRSVN ocenjuje, da presoje sprejemljivosti vplivov izvedbe plana v naravo na varovana območja ni treba izvesti.
Ministrstvo soglaša s priloženim mnenjem ZRSVN. Na podlagi predloženega gradiva in javno dostopnih podatkov (Vir: Atlas okolja, ARSO) ministrstvo ugotavlja, da za predmetni OPPN za obnovo ni treba izvesti presoje sprejemljivosti na varovana območja.

Ministrstvo je v postopku preučilo tudi obstoj drugih okoljskih razlogov za uvedbo celovite presoje vplivov na okolje in v skladu s 3. členom Uredbe o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09; v nadaljnjem besedilu Uredba o merilih) pridobilo naslednja mnenja: 
· mnenje Ministrstva za naravne vire in prostor, Direkcije Republike Slovenije za vode, Sektorja območja Savinje, št. 35021-18/2025-7 z dne 14. 4. 2025;
· mnenje Ministrstva za kmetijstvo, gozdarstvo in prehrano, Direktorata za kmetijstvo, št. 3504-25/2025/2 z dne 2. 4. 2025,
· mnenje Ministrstva za zdravje, Direktorata za javno zdravje, št. 354-39/2025-4 z dne 31. 3. 2025, s priloženim strokovnim mnenjem Nacionalnega inštituta za javno zdravje št. 354-37/2025-2(256) z dne 28. 3. 2025;
· mnenje Zavoda Republike Slovenije za varstvo narave, Območna enota Celje, št. 3563-0129/2025-2 z dne 26. 3. 2025;
· mnenje Zavoda za ribištvo Slovenije št. 4201-5/2025-4 z dne 4. 2. 2025.

Direkcija Republike Slovenije za vode, Sektor območja Savinje (v nadaljnjem besedilu: DRSV), je podala mnenje št. 35021-18/2025-7 z dne 14. 4. 2025, v katerem je navedla, da se območje OPPN nahaja izven dosega visokih vod ter izven vodnega in priobalnega zemljišča Ložnice in njenega levega pritoka. Glede na navedeno DRSV meni, da izvedba predmetnega OPPN, ob upoštevanju splošnih smernic in mnenja DRSV št. 35030-5/2024 z dne 28. 1. 2025, verjetno ne bo pomembno vplivala na okolje z vidika upravljanja z vodami. Ministrstvo sledi mnenju DRSV in ugotavlja, da OPPN ne bo pomembno vplival na okolje z vidika upravljanja z vodami.

Ministrstvo za kmetijstvo, gozdarstvo in prehrano, Direktorat za kmetijstvo (v nadaljnjem besedilu: MKGP), je podalo mnenje št. 3504-25/2025/2 z dne 2. 4. 2025, iz katerega izhaja, da je OPPN za odpravo posledic poplave in preselitev gasilskega doma na del zemljišča s parc. št. 803/1 v k. o. Zagrad in s tem izvzem zemljišč v površini 4.212 m2 iz območja najboljših kmetijskih zemljišč (K1) neutemeljen, saj se na tem zemljišču, poleg nujno potrebnih površin za delovanje gasilskega doma, načrtuje še gradnja otroškega in športnega igrišča. MKGP meni, da v kolikor se v okviru OPPN za obnovo, na predmetnem zemljišču, poleg nujno potrebnih površin za gradnjo gasilskega doma, načrtuje še otroško in športno igrišče, bodo vplivi plana na okolje in kmetijska zemljišča verjetno pomembni zato je zanj treba izvesti celovito presojo vplivov na okolje. Iz mnenja MKGP nadalje izhaja, da v kolikor se v okviru OPPN za obnovo načrtuje vzpostavitev novega stavbnega zemljišča v obsegu nujno potrebnih površin za delovanje gasilskega doma, bodo predvideni vplivi plana sprejemljivi in celovite presoje vplivov na okolje ne bo potrebno izvesti.

Ministrstvo za zdravje, Direktorat za javno zdravje, je podalo mnenje št. 354-39/2025-4 z dne 31. 3. 2025, v katerem je priložilo strokovno mnenje Nacionalnega inštituta za javno zdravje (v nadaljnjem besedilu: NIJZ) št. 354-37/2025-2(256) z dne 28. 3. 2025, s katerim soglaša in iz katerega izhaja, da izvedba predmetnega OPPN ne bo imela verjetno pomembnega vpliva na zdravje in počutje ljudi, posledično tudi celovite presoje vplivov na okolje ni potrebno izvesti. Ministrstvo se strinja s pridobljenim mnenjem Ministrstva za zdravje in mnenjem NIJZ.

ZRSVN je podal tudi mnenje št. 3563-0129/2025-2 z dne 26. 3. 2025, v katerem je navedel, da OPPN verjetno ne bo pomembno vplival na naravne vrednote in biotsko raznovrstnost. Na podlagi javno dostopnih podatkov na Atlasu okolja (vir: ARSO) in mnenja ZRSVN, ministrstvo meni, da za predmetni OPPN za obnovo ni treba izvesti celovite presoje vplivov na okolje z vidika vplivov na naravo, naravne vrednote in biotsko raznovrstnost.

Na podlagi predloženega gradiva, javno dostopnih podatkov, meril iz 2. člena Uredbe o merilih in mnenj ministrstev in organizacij, ki sodelujejo v postopku celovite presoje vplivov na okolje, je ministrstvo ugotovilo, da OPPN za obnovo lahko ima pomembne vplive na okolje, in sicer na kmetijstvo in varstvo kmetijskih zemljišč.

Ministrstvo je z dopisom št. 35409-28/2025-2570-16 z dne 18. 4. 2025, pozvalo pripravljavca plana, da se izjasni o dejstvih in okoliščinah, ki so pomembne za odločitev o uvedbi celovite presoje vplivov na okolje za predmetni OPPN za obnovo, in ga pozvalo, da se do njih pisno opredeli v petnajstih dneh od prejema dopisa. Pooblaščenec pripravljavca plana je na seznanitev odgovoril z dopisom z dne 6. 5. 2025, v katerem je pojasnil, da je gradivo dopolnil in popravil, tako da so vse površine, ki niso nujne za delovanje gasilskega doma (otroško in športno igrišče) izvzete iz ureditve, s čimer se zmanjša tudi površina stavbnega zemljišča, ki je predmet OPPN za obnovo. Dopisu je priložil dopolnjeno gradivo (Gradivo za pridobitev mnenja o obveznosti izdelave CPVO za postopek sprejema OPPN za obnovo v Zagradu, Celje za območje ZG-21-1 za namen preselitve Gasilskega doma Zagrad - Pečovnik, Obrat d.o.o. in Studio Sadar d.o.o., št. projekta 24-49, februar 2025, dopolnitev april 2025, dopolnitev maj 2025) z grafičnimi prikazi. Glede na nova dejstva in dopolnjeno gradivo je ministrstvo z dopisom št. 35409-28/2025-2570-18 z dne 8. 5. 2025, MKGP zaprosilo za drugo mnenje. Dne 20. 5. 2025 je ministrstvo prejelo drugo mnenje MKGP št. 35409-25/2025/4 z dne 19. 5. 2025, iz katerega izhaja, da glede na nova dejstva, da gradnja otroškega in športnega igrišča v OPPN za obnovo ni načrtovana in posledično manjšo površino načrtovanih stavbnih zemljišč, celovite presoje vplivov na okolje z vidika vplivov na kmetijska zemljišča ni potrebno izvesti. Ministrstvo sledi mnenju MKGP in tudi samo meni, da za predmetni OPPN za obnovo ni treba izvesti celovite presoje vplivov na okolje.

Ministrstvo je na podlagi zgoraj navedenih dejstev, dopolnjenega gradiva in mnenj ministrstev in organizacij ugotovilo, da ni več razlogov za uvedbo celovite presoje vplivov na okolje za predmetni OPPN za obnovo po 131.a členu ZUreP-3, zato je odločilo kot izhaja iz izreka te odločbe.

Pouk o pravnem sredstvu: Zoper to odločbo ni pritožbe, pač pa se lahko sproži upravni spor in sicer z vložitvijo tožbe, ki se vloži v roku 30 dni po vročitvi te odločbe na Upravno sodišče Republike Slovenije, Fajfarjeva 33, 1000 Ljubljana. Tožba se lahko vloži neposredno pisno ali pa se pošlje po pošti.


	Pripravila:
mag. Alenka Cof
Podsekretarka
	
	
dr. Tanja Pucelj Vidović
Vodja Sektorja za okoljske presoje




Vročiti (elektronsko):
· Obrat d.o.o., Janežičeva cesta 3, 1000 Ljubljana, info@obratdoo.si 
· Studio Sadar d.o.o., Zemljemerska ulica 12, 1000 Ljubljana, info@studiosadar.com 

V vednost (elektronsko):
· Mestna občina Celje, Trg celjskih knezov 9, 3000 Celje, mestna.obcina@celje.si 
· Ministrstvo za naravne vire in prostor, Direkcija Republike Slovenije za vode, Sektor območja Savinje, gp.drsv-ce@gov.si 
· Ministrstvo za kmetijstvo, gozdarstvo in prehrano, Direktorat za kmetijstvo, gp.mkgp@gov.si
· Ministrstvo za zdravje, Direktorat za javno zdravje, gp.mz@gov.si
· Zavod RS za varstvo narave, Območna enota Celje, info.ce@zrsvn.si 
· Zavod za ribištvo Slovenije, info@zzrs.si 

